Държавен вестник, бр. 101, 2025 г., стр. 4

СТР.  4	
Д Ъ Р Ж А В Е Н  В Е С Т Н И К 	
БРОЙ  101
2.2. Трета степен на професионална квалификация по професията 
Лицето, притежаващо трета степен на професионална квалификация по професията 
„Информационна инфраструктура“, изпълнява по-комплексни задачи, свързани с проектиране, 
изграждане и администриране на информационна инфраструктура. То планира и реализира 
архитектури на системи съобразно поставени задания, изгражда и поддържа компютърни мрежи 
и сървърни системи и интегрира облачни услуги. Участва в автоматизацията на процеси чрез 
внедряване на DevOps (Development and Operations – съвкупност от практики, обединяващи 
разработката и поддръжката на софтуер) практики и инструменти, като CI/CD (Continuous 
Integration/Continuous Delivery – непрекъсната интеграция и непрекъсната доставка), мониторинг 
и конфигурационно управление. 
Работи както самостоятелно, така и като част от екип при внедряване на инфраструктурни 
решения в организации с различен мащаб. Поддържа политики за информационна сигурност, 
прилага добри практики в управлението на услуги в сферата на информационните технологии 
(ИТ) и подпомага разработващи екипи чрез осигуряване на стабилна и надеждна среда. 
Работното място може да бъде в организации с интензивно използване на ИТ – фирми, 
институции, технологични доставчици. Условията на труд включват работа на смени или 
извънредно време при нужда, дистанционен достъп и задължителна конфиденциалност. 
Професията изисква адаптивност, логическо и критично мислене, инициативност и способност 
за самостоятелно планиране на задачи. Лицето трябва да бъде способно да взема адекватни 
решения в променяща се среда и да проявява устойчивост при стрес и натоварване. 
 
2.3. Четвърта степен на професионална квалификация по професията 
Специалистът с четвърта степен на професионална квалификация по професията 
„Информационна инфраструктура“ отговаря за стратегическото планиране, внедряване и 
управление на ИТ инфраструктурата в организацията. Той разработва визия и архитектура за 
развитие на системите в съответствие с бизнес целите, идентифицира иновативни технологични 
решения и прилага политики за сигурност, контрол и устойчивост. Участва в оценката и 
управлението на риска, както и в създаването на политики и процедури, свързани с 
киберсигурността и непрекъсваемостта на услуги. 
Лицето ръководи екипи от ИТ специалисти, координира внедряването на нови системи и 
ресурси, управлява отношения с външни доставчици и представя организацията при ИТ одити и 
регулаторни прегледи. Често участва в управлението на проекти, свързани с дигитална 
трансформация, виртуализация и хибридни облачни архитектури. 
Специалистът притежава задълбочени практически умения за работа със сървърно 
оборудване, включително rack-mounted конфигурации, UPS системи, RAID масиви и сървърна 
администрация. Очаква се увереност при работа с основни мрежови услуги, като DNS, DHCP и 
Active Directory, необходими за поддържане на надеждна, сигурна и мащабируема ИТ 
инфраструктура. 
Работната среда е динамична и включва високо ниво на отговорност и вземане на решения 
с дългосрочно въздействие. Професията изисква стратегическо мислене, лидерски качества, 
комуникативност, способност за управление на конфликти и гъвкавост в условия на промяна. 
Необходимо е лице с аналитични умения, интегритет и способност да отстоява решения, 
базирани на данни и бизнес логика.